Nariadenie Komisie (ES) č. 1533/2000
z 13. júla 2000,
ktorým sa mení a dopĺňa nariadenie (ES) č. 1485/96, ktorým sa ustanovujú podrobné pravidlá uplatňovania smernice Rady 92/109/EHS so zreteľom na vyhlásenia zákazníkov o použití určitých látok používaných pri nedovolenej výrobe omamných látok a psychotropných látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/109/EHS zo 14. decembra 1992 o výrobe a uvádzaní na trh určitých látok používaných pri nedovolenej výrobe omamných látok a psychotropných látok [1], v znení smernice Komisie 93/46/EHS [2], a najmä na jej článok 10,
keďže:
(1) Nariadenie Komisie (ES) č. 1485/96 z 26. júla 1996, ktorým sa ustanovujú podrobné pravidlá uplatňovania smernice Rady 92/109/EHS so zreteľom na vyhlásenia zákazníkov o použití určitých látok používaných pri nedovolenej výrobe omamných látok a psychotropných látok [3] zavádza vzor vyhlásenia na použitie pri jednotlivých aj hromadných transakciách.
(2) Vzhľadom na ťažkosti spôsobené skutočnosťou, že prevádzkovatelia používajú neharmonizované vzory a že sa používajú všetky úradné jazyky spoločenstva je potrebné vypracovať pre všetkých prevádzkovateľov jednotný vzor, aby sa tak orgánom členských štátov uľahčilo monitorovanie vyhlásení.
(3) Napriek skutočnosti, že väčšina orgánov vydáva povolenia s obmedzenou dĺžkou trvania nie je toto obmedzenie na vzore zakotvenom v prílohe nariadenia uvedené dôsledkom čoho môže podnik v dobrej viere dodávať látky kategórie 1, alebo kategórie 2 aj podniku, ktorého oprávnenie už stratilo platnosť. V každom vzore vyhlásenia je preto potrebné vyznačiť aj akýkoľvek dobu jeho platnosti.
(4) Ustanovenia tohoto nariadenia sú v súlade so stanoviskom výboru, ktorý bol zriadený na základe článku 10 nariadenia Rady (EHS) č. 3677/90 z 13. decembra 1990, ktorým sa stanovujú opatrenia, ktoré treba prijať, aby sa zabránilo zneužívaniu určitých látok na nedovolenú výrobu omamných látok a psychotropných látok [4], naposledy v znení nariadenia Komisie (EHS) č. 3769/92 z 21. decembra 1992 [5], uvedený v smernici 92/109/EHS,
PRIJALA TOTO NARIADENIE:
Článok 1
Nariadenie (ES) č. 1485/96 sa týmto mení a dopĺňa takto:
1. Druhý odsek článku 1 sa nahrádza týmto znením:
"2. Vyhlásenie zodpovedá vzoru uvedenému v bode 1 prílohy tohto nariadenia. V prípade právnických osôb sa vyhlásenie vystavuje na hlavičkovom listovom papieri."
2. Druhý odsek článku 2 sa nahrádza týmto znením:
"2. Vyhlásenie zodpovedá vzoru uvedenému v bode 2 prílohy tohto nariadenia. V prípade právnických osôb sa vyhlásenie vystavuje na hlavičkovom listovom papieri."
3. Príloha sa nahrádza prílohou tohto nariadenia.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. júla 2000